钦定古今图书集成/历象汇编/乾象典/第082卷 > 赠尚书郎顾彦先 陆机
## 钦定古今图书集成/历象汇编/乾象典/第082卷 > 赠尚书郎顾彦先 陆机

大火贞朱光，积阳熙自南。望舒离金虎，屏翳吐重阴。
凄风迕时序，苦雨遂成霖。朝游忘轻羽，夕息忆重衾。
感物百忧生，缠绵自相寻。与子隔萧墙，萧墙阻且深。
形影旷不接，所托声与音。音声日夜阔，何用慰吾心。

其二

朝游游层城，夕息旋直庐。迅雷中宵激，惊电光夜舒。
元云拖朱阁，振风薄绮疏。丰注溢修霤，潢潦浸阶除。
停阴结不解，通衢化为渠。沈稼湮梁颍，流民溯荆徐。
眷言怀桑梓，无乃将为鱼。